Ρουέν

Η **Ρουέν** (, ) είναι γαλλική κοινότητα στον νομό της Σεν-Μαριτίμ, στη διοικητική περιοχή της Νορμανδίας. Αποτελούσε την έδρα του Νορμανδικού δουκάτου που ίδρυσε ο Ρόλλο και μια από τις πρωτεύουσες της Αγγλο-Νορμανδικής δυναστείας, όταν αυτή βασίλευε στην Αγγλία. Στη Ρουέν κάηκε η Ιωάννα της Λωρραίνης ως μάγισσα (1431). Ο πληθυσμός της πόλης εκτιμάται σε 109.000 κατοίκους (1997), ενώ το ευρύτερο πολεοδομικό συγκρότημα σύμφωνα με την απογραφή του 1999 ήταν 393.621 κάτοικοι.

## Ιστορία

Η Ρουέν ιδρύθηκε από την Γαλατική φυλή Βελλιοκάσες που είχαν υπό την κατοχή τους μια ευρύτατη περιοχή στην κάτω κοιλάδα του Σηκουάνα, οι Ρωμαίοι την καταγράφουν ως *"Ροτομάγκους"*. Η Ρουέν αποτελούσε την δεύτερη πόλη στην Λουγδουνική Γαλατία μετά το Λούγδουνο, σημερινή Λυών. Με τις μεταρρυθμίσεις του Διοκλητιανού έγινε η πρωτεύουσα της ανανεωμένης επαρχίας Λουγδουνική Γαλατία Β΄, έφτασαν στο απόγειο τους όταν οι Ρωμαίοι οικοδόμησαν Αμφιθέατρο και Θέρμες, τα θεμέλια τους είναι σήμερα ορατά. Τον 5ο αιώνα μ.Χ. έγινε έδρα επισκοπής και η πρωτεύουσα της Νευστρίας των Μεροβίγειων. Οι Νορμανδοί προχώρησαν σε επίθεση από την Κάτω κοιλάδα του Σηκουάνα και την κατέκτησαν (841), τον επόμενο αιώνα (942) έγινε η πρωτεύουσα στο Δουκάτο της Νορμανδίας μέχρι την εποχή που ο Γουλιέλμος Α΄ της Αγγλίας την μετέφερε στην Καέν. Σε διάταγμα που βρέθηκε στα μέσα του 12ου αιώνα (1150) η Ρουέν καταγράφεται ως αυτοδιοικούμενη. Τον 12ο αιώνα η Ρουέν υπήρξε η τοποθεσία του γνωστού *"Μεγαλειώδους Οίκου"*, ανακαλύφτηκε (1976) και είναι σήμερα Μουσείο. Την ίδια εποχή ζούσαν στην Ρουέν 6.000 Εβραίοι και αποτελούσαν το 20% του συνολικού πληθυσμού της πόλης. O βασιλιάς Φίλιππος Β΄ της Γαλλίας κατέλαβε την Ρουέν και την ενσωμάτωσε στο Βασίλειο της Γαλλίας μαζί με ολόκληρη την Νορμανδία, κατεδάφισε το Νορμανδικό κάστρο και οικοδόμησε το δικό του γνωστό ως *"κάστρο της Ρουέν"* όπως και ένα Αμφιθέατρο. Τα επόμενα χρόνια η Ρουέν εξελίχθηκε κορυφαίο κέντρο κλωστοϋφαντουργίας με μαλλί που εισαγόταν από την Αγγλία, ανταγωνιζόταν τις πόλεις της Φλάνδρας και της Βραβάντης. Η ευημερία της ήταν εξαιρετικά μεγάλη επειδή είχε υπό την κατοχή της τους πλωτούς δρόμους του Σηκουάνα, είχε επίσης το μονοπώλιο στον δρόμο που οδηγούσε στο Παρίσι. Τον 13ο και τον 14ο αιώνα ξέσπασαν στην Ρουέν μεγάλες ταραχές, ο δήμαρχος της πόλης δολοφονήθηκε και πολλοί ευγενείς προπηλακίστηκαν. 

Ο Φίλιππος Δ΄ της Γαλλίας τους τιμώρησε με αλλαγή του Καταστατικού της πόλης, σύμφωνα με την τροποποίηση δεν μπορούσαν να έχουν το μονοπώλιο του Σηκουάνα, αργότερα (1294) ανέκτησαν τα παλιά τους προνόμια. Ο Φίλιππος Δ΄ αποφάσισε κατόπιν να εκδιώξει τους Εβραίους από την πόλη οι οποίοι απαριθμούσαν περί τα 5.000-6.000 άτομα. Ακολούθησε (1389) νέα αστική επανάσταση, ο Φίλιππος Δ΄ τους τιμώρησε με τον ίδιο τρόπο την κατάργηση του μονοπωλίου του Σηκουάνα. Την εποχή του Εκατονταετούς Πολέμου ο Ερρίκος Ε΄ της Αγγλίας κατέλαβε την Ρουέν μαζί με ολόκληρη την Νορμανδία και την προσάρτησε στις κτήσεις των Πλανταγενετών. Ο Γάλλος στρατιώτης Αλέν Μπλανσάρ κρέμασε υποδειγματικά κατά την διάρκεια της πολιορκίας Άγγλους στρατιώτες έξω από τα τείχη της πόλης αλλά όταν έπεσε η Ρουέν στους Άγγλους αποκεφαλίστηκε. Ο γενικός βικάριος της Ρουέν αφόρισε τον Ερρίκο Ε΄, συνελήφθη, μεταφέρθηκε στην Αγγλία και φυλακίστηκε 5 χρόνια. Η Ιωάννα της Λωρραίνης η οποία υποστήριζε την απελευθέρωση της Ρουέν από τους Άγγλους κάηκε στην πυρά σε έναν στύλο στην Ρουέν. Οι περισσότεροι κάτοικοι της πόλης υποστήριζαν τον Δούκα της Νορμανδίας που ήταν εχθρός του Άγγλου βασιλιά, ο Κάρολος Ζ΄ της Γαλλίας ωστόσο την ανακατέλαβε (1449). Την εποχή που ξέσπασαν οι Θρησκευτικοί πόλεμοι της Γαλλίας η Ρουέν παρέμεινε σταθερά Καθολική, ο Ερρίκος Δ΄ της Γαλλίας και ο κόμης του Έσσεξ την πολιόρκησαν 5 μηνες (1591/1592), έχει διασωθεί σχετικά με αυτό αναφορά ενός Άγγλου. Στις αρχές του 1894 η Γαλλική αστυνομία προσπάθησε να καταστείλει εξέγερση των Αναρχικών της Ρουέν αλλά με λίγες επιτυχίες. Στην Γερμανική κατοχή του Β΄ Παγκοσμίου Πολέμου η Γερμανική οργάνωση Kriegsmarine εγκαταστάθηκε σε έναν πύργο στον οποίο βρίσκεται σήμερα η Εμπορική Σχολή της Ρουέν, Η πόλη υπέστη μεγάλες ζημιές από τους Συμμάχους κατά την Απόβαση στη Νορμανδία, ο περίφημος Καθεδρικός ναός καταστράφηκε στο μεγαλύτερο μέρος του από τις Συμμαχικές βόμβες.

## Μουσεία, αξιοθέατα

Το σπουδαιότερο κτίσμα που συναντάται στη Ρουέν είναι ο Καθεδρικός ναός της πόλης, Γοτθικού ρυθμού, έδρα αρχιεπισκοπής, όπου βρίσκεται και ένας από τους τάφους του βασιλιά της Αγγλίας Ριχάρδου Α΄ του *Λεοντόκαρδου*, όπου φυλάσσεται η καρδιά του. Είναι διακοσμημένος με τοιχογραφίες του διάσημου ζωγράφου Κλοντ Μονέ (1840 - 1926), ενώ την περίοδο (1876 - 1880) ήταν το υψηλότερο κτίριο του κόσμου, συνολικού ύψους 151 μέτρων. Υπέστη σοβαρές καταστροφές με τους βομβαρδισμούς των Συμμάχων στη μάχη της Νορμανδίας (1944).
Υπάρχει επίσης η εκκλησία της Ιωάννας της Λωρραίνης, με τοιχογραφίες που δείχνουν τη σκηνή του μαρτυρικού της θανάτου, όπως και η Γοτθική εκκλησία του αγίου Μακλού (15ος αι.).
Το μουσείο Καλών Τεχνών της πόλης έχει πλήθος πινάκων ζωγραφικής του διάσημου ζωγράφου Κλοντ Μονέ.

Το Ναυτικό Μουσείο είναι το μουσείο ιστορίας της ναυσιπλοΐας και του λιμανιού της Ρουέν.

## Παραπομπές


## Εξωτερικοί σύνδεσμοι
* 
*  


Κατηγορία:Κοινότητες της Σεν-Μαριτίμ